Kredsinfo den 14. marts 2024

Kære medlemmer

På Hillerød Lærerkreds’ generalforsamling forleden fortalte jeg i den mundtlige beretning, at kredsen har opsagt Samarbejdsaftalen med Hillerød Kommune.

Det betyder lærerne og børnehaveklasselederne på vores folkeskoler og lærerne på Harløse skole og Skolen ved Skoven til august ikke arbejder under en lokal arbejdstidsaftale, men under den centrale A20.

Indtil nu har Hillerød Kommune og Hillerød Lærerkreds siden de første lokale ”arbejdstidsaftaler” blev underskrevet i 2014 haft et godt samarbejde. Vi har selvfølgelig ikke altid været helt enige, men har gennem en fælles indsats altid opnået at få aftale om arbejdstid for lærere og børnehaveklasseledere i hus.

Baggrunden for vores opsigelse er tilbagemeldingerne fra debatgrupperne på sidste års generalforsamling, ønsker til justeringer af aftalen fra skoleleder og TR, da skolechef Hanne Frederiksen og jeg var på skolerunde i efteråret samt fokuspunkter fra TR-debat på kredskontoret i december.

**Generalforsamling sidste år**:

* Bedre forhold for varetagelse af klasselærerfunktion:

*For mange opgaver i forhold til hvad der er muligt at nå, der skal udfyldes et hav af indstillinger, faste eksperter – så møder ikke bliver en gentagelse ved fx overleveringer*

* Større fleksibilitet i tilstedeværelsen
* Forældre:

*Der er generelt for mange henvendelser, for store forventninger, tonen er blevet hårdere*

* Mange møder om elever, der ikke trives:

*Opgaver der kommer ind fra højre, det fortravler hverdagen, der bør være tid til uforudsete opgaver*

* Nyuddannede lærere skal klædes på – mentor/føl

**Skolerunde hos ledere og TR i oktober/november**

Her var fokus på: klasselærerrollen, formuleringer om teamsamarbejdet, forventningsafstemning om opgavers indhold og omfang, udfordringen i at balancere mellem undervisning og andre opgaver.

**December – TR-debat vedr. ønsker til justeringer af arbejdstidsaftalen**

* + Alle opgaver skal på opgaveoversigten
	+ Et rimeligt forhold i undervisningstimetal ift. faglærer contra klasselærer
	+ Kun være klasselærer i en klasse
	+ Behov for lavere maximalt undervisningstimetal
	+ Mere tid til TR – som ved år 1

Ud over dette har jeg ved uformelle møder løbende gjort opmærksom på diverse udfordringer.

Jeg ærgrer mig over at aftalen måtte opsiges, men jeg mener ikke kredsen som forhandlere af rimelige arbejdsvilkår kunne tilsidesætte de ovenstående ønsker.

Jeg håber Hillerød Kommune vil invitere til nye forhandlinger, men lige nu ligger bolden altså på deres bord.

Hvis du ikke har læst artiklen i Folkeskolen vedr. opsigelsen så læs her: [Hillerød-lærere står uden lokal arbejdstidsaftale efter sommer](https://www.folkeskolen.dk/arbejdstid-arbejdstid-lokalt-arbejdstidsaftale-a20/hillerod-laerere-star-uden-lokal-arbejdstidsaftale-efter-sommer/4759862)

Hilsen Zacharias Jensen

Kredsformand i Hillerød Lærerkreds